b'\n_START_ARTICLE_\nVoja\xc5\xa1ki orkester Ljubljana\n_START_SECTION_\nO orkestru\n_START_PARAGRAPH_\nUstanovljen je bil leta 1945 takoj po osvoboditvi Ljubljane. Nastal je z zdru\xc5\xbeitvijo Godbe Glavnega \xc5\xa1taba NOV in POS, ki jo je \xc5\xbee pred koncem druge svetovne vojne na osvobojenem ozemlju v Beli Krajini organiziral in vodil mojster Bojan Adami\xc4\x8d, in orkestra komande mesta Ljubljane, ki sta ga sestavila Stanko Krmelj in Ivan Gruden iz \xc4\x8dlanov orkestra Svoboda.   _NEWLINE_V razli\xc4\x8dnih virih in razli\xc4\x8dnih obdobjih je bil orkester poimenovan tudi kot Voja\xc5\xa1ki orkester ljubljanske garnizije (srbohrva\xc5\xa1ko Vojni orkestar garnizona Ljubljana ali kar Muzika garnizona Ljubljana), Voja\xc5\xa1ki orkester ljubljanskega armadnega obmo\xc4\x8dja, Voja\xc5\xa1ki orkester ljubljanskega armijskega obmo\xc4\x8dja, Veliki pihalni orkester JLA, Veliki pihalni orkester ljubljanskega armadnega podro\xc4\x8dja, Veliki pihalni orkester LJAO ali Orkester Jugoslovanske armade (angle\xc5\xa1ko Yugoslavian Armed Forces Band)._NEWLINE_\xc5\xa0tel je okrog 60 \xc4\x8dlanov, poleg pihalnega pa je imel tudi godalni in plesni sestav._NEWLINE_Zadnji ve\xc4\x8dji nastop orkestra je bil slavnostni koncert ob 45-letnici, 19. junija 1989 v Cankarjevem domu v Ljubljani. Orkester je deloval do leta 1991.  _NEWLINE_\xc4\x8clani orkestra so sodelovali tudi v drugih profesionalnih in ljubiteljskih godbah po Sloveniji._NEWLINE_V okviru JLA je bilo veliko glasbenih ansamblov, skoraj vsaka voja\xc5\xa1nica je imela svojega._NEWLINE_Igrali so glasbo razli\xc4\x8dnih \xc5\xbeanrov in provenienc._NEWLINE_Podobni pihalni orkestri, kot je bil ljubljanski, so delovali tudi v drugih ve\xc4\x8djih sredi\xc5\xa1\xc4\x8dih Jugoslavije: kot na primer v Banja Luki, Beogradu, Ni\xc5\xa1u, Novem Sadu, Sarajevu, Skopju in Zagrebu._NEWLINE_Poleg \xc5\xa1tevilnih nastopov in snemanj so se udele\xc5\xbeevali tudi tekmovanj orkestrov JLA, na katerih je Voja\xc5\xa1ki orkester Ljubljana (do leta 1972) petkrat zmagal in osvojil naziv najbolj\xc5\xa1ega orkestra v JLA._NEWLINE_Nekaj posnetkov orkestra danes hranijo v glasbenem arhivu RTV Slovenija.'